钦定古今图书集成/明伦汇编/皇极典/第266卷 > 庶言同则绎 前人 > 学问至刍荛赋〈以学问而至刍荛之善为韵〉陈襄上圣以文明阐化㧑让临朝每精穷于学问爰下至于刍荛心专探讨之勤率亲草芥志切谘询之道靡
## 钦定古今图书集成/明伦汇编/皇极典/第266卷 > 庶言同则绎 前人 > 学问至刍荛赋〈以学问而至刍荛之善为韵〉陈襄上圣以文明阐化㧑让临朝每精穷于学问爰下至于刍荛心专探讨之勤率亲草芥志切谘询之道靡

“间薪樵。”斯盖务小善以毕纳，庶大猷而孔昭者也。嘉
往哲之徽言，述先王之至治，必有学以务其训诱，必
有问以通夫拟议。欲求善以无斁，乃询荛而聿至。且
夫圣人有狂言之择，实务多闻；而樵夫知王道之谈，
岂宜遐弃。莫不功专时集，事切疑思，罔间丘樊之贱，
率求训教之辞，是必择其善者，俯而就之。当请益请
业之初，蒿莱尽及；暨咨事咨才之际，草莽无遗。诚以
统御绵区，兴隆景运，君虽尊有教，则不可非学；民虽
小有善，则诚宜下问。故乃罄薮泽以旁求，奉谋猷而
不紊。祇承诱诲，当刈楚之良材；广务谘谋，受析薪之
丕训。则知学不好也，无以臻乎善道；问非博也，无以
纳乎嘉谟。故我每乐闻于典教，遂俯及于薪刍。将务
四聪之达，何惭一德之愚。博习亲师，奚间采樵之士；
畴咨熙载，必亲往囿之徒。夫如是，则阅习穼勤，谘诹
益显，虽莠言之勿用，谅芜音而必选。不穷不倦，率求
林薮之谭；曰都曰俞，并及草莱之善。向若非求博谕，
靡极周咨，虽愚言之或善，在上德而罔知。又安能恢
教本以昭若，导化源之远而。是以高宗求岩野之贤，
命而纳诲，西伯举屠钓之老，立以为师。此所谓询事
考言，笃信好学。伊片善以咸取，欲大谋之先觉。故《诗》
曰：“先民有言，而询于刍荛，播英规而孔邈。”